**Ligita Sneibe** ir starptautiski koncertējoša ērģelniece, dzimusi rīdziniece. Latviešu ērģeļspēles tradīciju mantojusi no saviem pedagogiem Pētera Sīpolnieka, Vijas Vismanes un Tālivalža Dekšņa, absolvējot Jāzepa Vītola Latvijas Mūzikas Akadēmijas kompozīcijas un ērģeļspēles klasi. Pēc īpaša uzaicinājuma turpinājusi koncertērģelnieces izglītību Zviedrijā, Piteo Mūzikas augstskolā pie Luleo universitātes, ko beigusi ar izcilību profesora Hansa-Ūlas Eriksona vadībā.

Savas baznīcas ērģelnieces darba gaitas Ligita aizsākusi Dubultu un Jaunajā Sv. Ģertrūdes baznīcā, bet vēlāk un līdz pat šodienai turpina strādāt Zviedru baznīcas draudzēs.

Pēcstudiju gadi iezīmējas ar izcīnītām godalgām starptautiskos ērģeļkonkursos Lietuvā (1991, 1995) un Somijā (1993), ar pašas ierosināto un realizēto koncertakciju *Mēs – ērģelēm* Slokas ev. lut. baznīcā, vācot līdzekļus E.F.Walcke&Co firmas ērģeļu atjaunošanai, kā arī ar komponista Jāņa Ivanova prēmijas iegūšanu (1991).

Ligitas koncertos ievērojama vieta pieder latviešu ērģeļmūzikai, tās zīmē radīts cikls *Latviešu komponistu portreti* Rīgas Domā. Sadarbība ar mūsdienu komponistiem un jaunu darbu pirmatskaņošana ir Ligitas radošā pašizteiksme, ideju laboratorija,iestudējot mūziku arī no citiem laikmetiem.

Lielu nozīmi pašizaugsmē Ligitai devusi pedagoģiskā darbība ērģeļspēlē Latvijas ev. lut. baznīcas Teoloģijas seminārā (1987–1991), LMA Ērģeļu klasē (1993-2005), starptautiskajā Ērģeļu akadēmijā Lefstabrukē (*Leufstabruk*) (1996-2006), Upsalas ērģelnieku vasaras kursos (2009-2013), meistarklasēs Ventspils ērģeļu dienās (2020) u.c.

Lielu prieku un iedvesmu mūziķei dod ansambļa spēle sadarbībā ar dažādiem solistiem, koriem un orķestriem.

Ligitas Sneibes mākslinieces pieredzē ir solokoncerti daudzās Eiropas valstīs un Japānā, tai skaitā Londonas Vestminsteras katedrālē, Parīzes Dievmātes katedrālē, Stokholmas Koncertnamā un Rātsnamā, Reikjavikas Hallgrímskirkja u.c. Pēdējo gadu laikā koncertdarbība koncentrējusies tieši Latvijā un Zviedrijā. Rīgas Doms, Ventspils koncertzāle, vecā Sv. Ģertrūdes baznīca, centrālās Stokholmas baznīcas, ikgadējais Gēteborgas starptautiskais ērģeļu festivāls un daudzas citas koncertiespējas ir mudinājušas uz plašu repertuāra diapazonu. kas izmantojams gan pie lielām simfoniskām ērģelēm, gan pie nelieliem vēsturiskiem instrumentiem (Chaman ērģeles Drotnigholmas kapelā). Katru jaunu instrumentu Ligita uztver kā vislabāko skolotāju ar savām īpašām prasībām.